Преюдициално запитване от Sąd Rejonowy w Koszalinie (Полша), постъпило на 7 февруари 2024 г. — G.M.K.-Z.B.M./S.O.
(Дело C-99/24, Chmieka1 )
Език на производството: полски
Запитваща юрисдикция
Sąd Rejonowy w Koszalinie
Страни в главното производство
Ищец: G.M.K.-Z.B.M.
Ответник: S.O.
Преюдициални въпроси
Трябва ли член 66 от Регламент (ЕС) № 1215/2012 на Европейския парламент и на Съвета от 12 декември 2012 година относно компетентността, признаването и изпълнението на съдебни решения по граждански и търговски дела1 да се тълкува в смисъл, че „образувано съдебно производство“ означава подаването на иск от ищеца по процесното дело или подаването от ответника на молба за преразглеждане на това дело след окончателното му приключване?
Трябва ли разпоредбите на глава II от Регламент (ЕО) № 44/2001 на Съвета от 22 декември 2000 година относно компетентността, признаването и изпълнението на съдебни решения по граждански и търговски дела1, при условията на евентуалност, разпоредбите на глава II от Регламент (ЕС) № 1215/2012 на Европейския парламент и на Съвета от 12 декември 2012 година относно компетентността, признаването и изпълнението на съдебни решения по граждански и търговски дела, да се тълкуват в смисъл, че срещу лице с местоживеене в една държава членка може да бъде предявен иск пред съдилищата на друга държава членка по дело за плащане на обезщетение за извъндоговорно ползване на имот, намиращ се в тази друга държава членка?
____________
1 Името на настоящото дело е измислено. То не съвпада с истинското име на никоя от страните в производството.
1 ОВ L 351, 2012 г., стр. 1.
1 ОВ L 12, 2001 г., стр. 1; Специално издание на български език, 2007 г., глава 19, том 3, стр. 74.